इस्लामाबाद. पाकिस्तान के पूर्व राष्ट्रपति जनरल परवेज मुशर्रफ बीमार मां को देखने के बहाने मंगलवार को पाकिस्तान छोड़ सकते हैं। मुशर्रफ की मां दुबई में हैं। वे 94 साल की हैं। उनका स्वास्थ्य बिगड़ने पर उन्हें अस्पताल में भर्ती कराया गया है।
‘द न्यूज’ ने बताया कि मुशर्रफ मंगलवार शाम दुबई के लिए रवाना हो सकते हैं। उन्होंने 1999 में नवाज शरीफ को प्रधानमंत्री पद से हटाया था। लेकिन एक डील के तहत उन्हें विदेश भेज दिया था। समझा जाता है कि नवाज शरीफ से भी उनकी ऐसी ही डील हो सकती है।
शरीफ पांच जून को प्रधानमंत्री पद संभालने वाले हैं। मुशर्रफ फिलहाल इस्लामाबाद में अपने ही फार्महाउस पर बनाई गई अस्थायी उपजेल में कैद हैं। उनके खिलाफ आपराधिक मामले दर्ज हैं। बेनजीर भुट्टो हत्याकांड, बलूच नेता अकबर बुगती हत्याकांड, देश में इमरजेंसी लगाने और इस दौरान जजों को नजरबंद करने के मामले में वे आरोपी हैं।
बुगती हत्याकांड मामले में मुशर्रफ की जमानत याचिका पर गुरुवार को सुनवाई है। लेकिन उसमें उन्हें व्यक्तिगत रूप से उपस्थित रहने की जरूरत नहीं है। इस बीच गृह विभाग ने साफ किया है कि कोर्ट की इजाजत के बिना मुशर्रफ देश से बाहर नहीं जा सकते। सुप्रीम कोर्ट ने सभी हवाई अड्डों को भी इस सिलसिले में निर्देश दे रखे हैं।
चुनाव लड़ने लौटे थे लेकिन ताउम्र प्रतिबंध लग गया
मुशर्रफ चुनाव के माध्यम से फिर से सत्ता में आने के लिए पाकिस्तान लौटे थे। लेकिन उनके सभी नामांकन पत्र खारिज कर दिए गए थे। उन पर चुनाव लड़ने पर ताउम्र प्रतिबंध लगाया जा चुका है।
hin_Deva hin_Deva hin_Deva hin_Deva hin_Deva hin_Deva